溫拿

溫拿係香港樂隊，曾風靡萬千少男少女。後來各成員獨立發展，喺各行各業中獨當一面。但其實，溫拿並冇正式解散過，佢哋承諾每五年就會舉辦演唱會。2007年係33周年紀念，大年初一於香港紅館熱鬧開唱，一連13場，場場爆滿；而且重有世界巡迴，目前已到過馬來西亞、新加坡、多倫多、上海開唱。

成員 
 譚詠麟：主音歌手
 鍾鎮濤：主音歌手 & 和弦結他手
 彭健新：結他手
 葉智強：低音結他手
 陳友：鼓手

歷史 
1969年溫拿樂隊嘅前身Loosers成立，樂隊最早期嘅成員包括陳百祥、彭健新、葉智強、陳友同埋陳百祥嘅細佬陳百燊，之後譚詠麟加入。Loosers 以雙主音出擊，陳百祥負責唱啲較狂野嘅歌，而譚詠麟就負責唱較斯文嘅歌。憑住佢哋對當年紅極一時嘅樂隊好似披頭四同埋滾石樂隊嘅熟悉，已經喺唔少酒吧裏面大唱歐美超級偶像嘅流行曲。

Loosers 夾咗無耐就打出名堂，喺海灘音樂節攞到冠軍之後，更喺1971年香港青年音樂節入面嬴咗許冠傑，贏得觀眾投票選出嘅「殿堂特獎」。

1972年陳百祥同埋陳百燊離開樂隊，Loosers宣佈解散，六個人各奔前程，譚詠麟重飛咗去新加坡讀書。

1973年尾，彭健新、葉智強、陳友同埋溫拿嘅經理人梁柏濤等將樂隊重組，並由Loosers改名做Wynners，加上啱啱喺新加坡返香港嘅譚詠麟，溫拿「四虎」喺香港再戰江湖。之後鍾鎮濤同埋新加坡樂手Andrew都相繼加入，溫拿樂隊以六人樂隊出現，但係Andrew加入咗無耐就走咗，溫拿五虎嘅陣形穩定咗落嚟，以譚詠麟同埋鍾鎮濤、彭健新、葉智強和同埋陳友作樂隊嘅最終班底。

2006年尾，溫拿宣佈復出，重喺2007年2月18號到3月1號喺香港體育館開復出演唱會。但出面傳溫拿呢次復出只係想幫鍾鎮濤翻身，溫拿唔認呢個傳聞。

唱片 
 1974年：《Listen to the Wynners》
 1975年：《Love and other pieces》
 1975年：《Under the lion rock》
 1975年：《大家樂》
 1976年：《Same kind of magic》
 1976年：《The wynners' special tv hits 75-76》
 1977年：《Making it》
 1977年：《面懵心精》
 1978年：《追趕跑跳碰》
 2007年：《Stars on 33》
 2011年：《樂壇風雲》

演出作品

電視 
 《溫拿狂想曲》、《溫拿狂想33》

電影 
 《廣東五虎之鐵拳無敵孫中山》 
 《兩公婆八條心》
 《鬼馬五福星》
 《新西遊記》
 《追趕跑跳碰》
 《溫拿與教叔》
 《大家樂》

香港樂隊